**Raniero Fernández Calvo**, nado en Vigo o 27 de decembro de 1909 e finado na mesma cidade o 7 de outubro de 1999, foi un fotógrafo e xoieiro galego.

Traxectoria
-----------

Fillo dun xoieiro e ourive que tiña a tenda na viguesa rúa do Príncipe, herdou a xoiería e a ela dedicou a súa vida profesional. Mais a súa afección, a fotografía, sería a que lle daría sona. 

Por volta de 1930 empezou a fotografar e a participar en concursos e certames de fotografía na Galicia de preguerra. Pero non foi ata máis de dúas décadas despois, en 1953, cando gañou o IV Concurso Rexional de Fotografía Artística, convocado pola Agrupación Fotográfica Galega. Aí iniciouse o seu vínculo coa asociación, que estará presidindo xa ao ano seguinte (e ata 1964). No boletín da asociación tamén escribiu numerosos artigos sobre fotografía, asinados co pseudónimo *Uno de la agrupación*. 

Desde a Agrupación impulsou a creación dunha cinemateca, xermolo do cineclub local, que Fernández presidiu durante moitos anos desde a súa fundación e ata 1977. Despois de deixar a presidencia da agrupación, en 1964, a súa actividade como fotógrafo irá devecendo.

Obra
----

Gran parte da súa obra foi publicada en revistas ilustradas e xornais como *Vida Gallega* ou *El Pueblo Gallego*.

Raniero Fernández fixo unha fotografía de tipo documental, con grande importancia da figura humana. A década de 1950 foi a do seu apoxeo creativo, cando lle dedicou amplas coleccións de fotografías á actividade do porto de Vigo. Tamén dese tempo é a reportaxe sobre a inauguración do aeroporto de Peinador (1954).

Nas décadas seguintes a súa fotografía centrouse en elementos de arquitectura popular (hórreos, muíños), festas e romarías, así como na ourivería relixiosa.

* *Vigo, puerta del Atlántico* (1965), coeditado por Pedro Rica Rodríguez.
* *Raniero Fernández* (1996, Centro de Estudos Fotográficos).

Transcendencia
--------------

No ano 2022, o Centro Galego de Arte Contemporánea dedicoulle unha exposición monográfica.

A súa obra atópase nas máis importantes coleccións de arte galega, como a colección de Afundación ou do Museo Unión Fenosa.

Notas
-----

1. 1 2 3  "Raniero Fernández Calvo". *Real Academia de la Historia*. Consultado o 15/8/2022.
2. ↑  "Rainiero (sic) Fernández - Afundación". *www.afundacion.org*. Consultado o 15/8/2022.
3. ↑  R. Pastoriza, Francisco (11/2/2014). "Leyendas de la fotografía gallega". *Faro de Vigo* (en castelán). Consultado o 15/8/2022.

Véxase tamén
------------

### Bibliografía

* "Fernández Calvo, Raniero". *Diccionario enciclopédico galego universal* **27**. *La Voz de Galicia*. 2003-2004. p. 63. ISBN 84-7680-429-6.
* "Fernández Calvo, Raniero". *Dicionario biográfico de Galicia* **2**. Ir Indo Edicións. 2010-2011. p. 53.
* "Fernández Calvo, Raniero". *Diciopedia do século 21* **2**. Do Cumio, Galaxia e do Castro. 2006. p. 892. ISBN 978-84-8288-942-9.
* "Fernández Calvo, Raniero". *Enciclopedia Galega Universal* **9**. Ir Indo. 1999-2002. p. 80. ISBN 84-7680-288-9.
* "Fernández Calvo, Raniero". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* M. Sendón; X. L. Suárez Canal (1996). *Raniero Fernández. Álbum*. Vigo: Centro de Estudos Fotográficos.
* M. Sendón (1998). *Imaxes na penumbra. A fotografía afeccionada en Galicia (1950-1965)*. Vigo: Xerais. pp. 169–182.


|  |  |
| --- | --- |
| Control de autoridades | 
* Wd: Q87963450
* WorldCat
* VIAF: 86823531
* BNE: XX1122380
* DBE: raniero-fernandez-calvo

 |